หนี้ครัวเรือนพุ่ง13.6ล้านล้านบาท
สภาพัฒน์ ห่วงหนี้ครัวเรือนพุ่ง13.6ล้านล้านบาท ทำเศรษฐกิจเปาะบาง
16 พ.ย. 2563

นายดนุชา พิชยนันท์ เลขาธิการ สำนักงานสภาพัฒนาการเศรษฐกิจและสังคมแห่งชาติ (สศช.) เปิดเผยว่า ภาวะเศรษฐกิจสังคมไตรมาส 3 ปี 2563 มีเรื่องที่น่าเป็นห่วงและต้องจับตาอย่างใกล้ชิด ได้แก่หนี้ครัวเรือนของไทย ที่ตัวเลขล่าสุดไตรมาส 2 ปี 2563 มีมูลหนี้ 13.6 ล้านล้านบาท หรือ 83.8% ของจีดีพี
สำหรับหนี้ครัวเรือน เป็นหนี้เพื่อที่อยู่อาศัย 34% สินเชื่อเพื่ออุปโภคบริโภคอยู่ที่ประมาณ 27% ในจำนวนนี้เป็นหนี้บัตรเครดิต 2.9% และสินเชื่อส่วนบุคคล 24.5%
ทั้งนี้ หนี้ครัวเรือน เป็นหนี้ที่มีหลักทรัพย์ค้ำประกันอยู่ที่ 46.9% เป็นสินเชื่อธุรกิจ 18.3% และเป็นสินเชื่อเพื่ออุปโภคบริโภค 34.8% ในส่วนนี้มีหนี้ที่ไม่ก่อให้เกิดรายได้ หรือ เอ็นพีแอล ประมาณ 3% ลดลงจากช่วงเดียวกันปีก่อน
"เรื่องหนี้ครัวเรือนเป็นเรื่องที่มีการจับตามองอย่างใกล้ชิด เพราะเป็นความเปาะบางของระบบเศรษฐกิจไทย แม้ว่าหนี้เสียเอ็นพีแอลไม่มาก แต่มีหนี้ที่ขาดชำระไม่เกิน 3 เดือน อยู่ที่ 7.06% หรือประมาณ 9 แสนล้านบาท" นายดนุชา กล่าว
นายดนุชา กล่าวว่า ภาวะเศรษฐกิจสังคมที่น่าเป็นห่วงอีกเรื่องได้แก่การจ้างงาน แม้ว่าในไตรมาส 3 ปี 2563 จะขยายตัวได้ 1.2% เป็นการขยายตัวได้ในรอบ 6 ไตรมาส หรือ ในรอบ 1 ปีครึ่ง แต่การว่างงานยังมีความเสี่ยงสูง ชั่วโมงการทำงานลดลง โดยเฉพาะการทำงานล่วงเวลา ซึ่งเป็นเรื่องที่รัฐบาลต้องเร่งหามาตรการเข้าไปช่วยเหลือรองรับปัญหานี้